CELEX: 32017R0241
Language: sk
Date: 2017-02-10 00:00:00
Title: Vykonávacie nariadenie Komisie (EÚ) 2017/241 z 10. februára 2017 o neschválení éterického oleja Origanum vulgare L. ako základnej látky v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh (Text s významom pre EHP )

11.2.2017   
            
            
               SK
            
            
               Úradný vestník Európskej únie
            
            
               L 36/45
            
         VYKONÁVACIE NARIADENIE KOMISIE (EÚ) 2017/241
   z 10. februára 2017
   o neschválení éterického oleja Origanum vulgare L. ako základnej látky v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 23 ods. 5 v spojení s článkom 13 ods. 2,
   keďže:
   
               (1)
            
            
               V súlade s článkom 23 ods. 3 nariadenia (ES) č. 1107/2009 bola Komisii 19. októbra 2015 doručená od ústavu Institut technique de l'agriculture biologique (ITAB) žiadosť o schválenie éterického oleja Origanum vulgare L. ako základnej látky. K uvedenej žiadosti boli priložené informácie požadované v článku 23 ods. 3 druhom pododseku.
            
         
               (2)
            
            
               Komisia požiadala Európsky úrad pre bezpečnosť potravín (ďalej len „úrad“) o vedeckú pomoc. Úrad predložil Komisii 22. júna 2016 technickú správu o predmetnej látke (2). Komisia predložila Stálemu výboru pre rastliny, zvieratá, potraviny a krmivá 7. októbra 2016 revíznu správu (3) a návrh tohto nariadenia o neschválení éterického oleja Origanum vulgare L. a sfinalizovala ich na účely zasadnutia uvedeného výboru 7. decembra 2016.
            
         
               (3)
            
            
               Z dokumentácie poskytnutej žiadateľom vyplýva, že éterický olej Origanum vulgare L. spĺňa kritériá potravín podľa vymedzenia v článku 2 nariadenia Európskeho parlamentu a Rady (ES) č. 178/2002 (4).
            
         
               (4)
            
            
               Keďže boli v technickej správe úradu identifikované osobitné obavy v súvislosti s expozíciou éterickým olejom a zložkám karvakrolu, gama-terpinénu a 1,8-cineolu, predovšetkým prostredníctvom používania pesticídov, nebolo možné dokončiť posúdenie rizika pre prevádzkovateľov, pracovníkov, okolostojace osoby, spotrebiteľov a necieľové organizmy.
            
         
               (5)
            
            
               Komisia vyzvala žiadateľa, aby predložil svoje pripomienky k technickej správe úradu a k návrhu revíznej správy. Žiadateľ predložil svoje pripomienky, ktoré boli dôkladne preskúmané.
            
         
               (6)
            
            
               Napriek argumentom, ktoré žiadateľ uviedol, nie je možné vyvrátiť obavy týkajúce sa danej látky.
            
         
               (7)
            
            
               Z tohto dôvodu, ako sa uvádza v revíznej správe Komisie, nebolo preukázané splnenie požiadaviek stanovených v článku 23 nariadenia (ES) č. 1107/2009. Preto je vhodné neschváliť éterický olej Origanum vulgare L. ako základnú látku.
            
         
               (8)
            
            
               Toto rozhodnutie nemá vplyv na predloženie ďalšej žiadosti o schválenie éterického oleja Origanum vulgare L. ako základnej látky. v súlade s článkom 23 ods. 3 nariadenia (ES) č. 1107/2009.
            
         
               (9)
            
            
               Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO NARIADENIE:
   Článok 1
   Látka éterický olej Origanum vulgare L. sa neschvaľuje ako základná látka.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 10. februára 2017
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 309, 24.11.2009, s. 1.
   
      (2)  Výsledok konzultácií s členskými štátmi a Európskym úradom pre bezpečnosť potravín (ďalej len „EFSA“), pokiaľ ide o žiadosť týkajúcu sa základnej látky éterický olej Origanum vulgare L. na používanie pri ochrane rastlín ako fungicídu, baktericídu a insekticídu na rozličných plodinách. Podporná publikácia EFSA 2016: EN-1054.
   
      (3)  http://ec.europa.eu/food/plant/pesticides/eu-pesticides-database/public/?event=activesubstance.selection&language=EN.
   
      (4)  Nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (Ú. v. ES L 31, 1.2.2002, s. 1).